Komisijos sprendimas
1997 liepos 16 d.
pateikiantis laikinus trečiųjų šalių įmonių, iš kurių valstybės narės leidžia importuoti mėsos produktus, sąrašus
(tekstas svarbus EEE)
(97/569/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. birželio 22 d. Tarybos sprendimą 95/408/EB dėl trečiųjų šalių įmonių, iš kurių valstybėms narėms leidžiama importuoti tam tikrus gyvūninės kilmės produktus, žuvininkystės produktus arba gyvus dvigeldžius moliuskus, laikinų sąrašų pereinamajam laikotarpiui sudarymo sąlygų [1] su paskutiniais pakeitimais, padarytais Tarybos sprendimu 97/34/EB [2], ypač į jo 2 straipsnio 1 dalį ir 7 straipsnį,
kadangi Tarybos sprendime 79/542/EEB [3] su paskutiniais pakeitimais, padarytais Komisijos sprendimu 97/160/EB [4], yra pateiktas trečiųjų šalių, iš kurių valstybės narės leidžia importuoti mėsos produktus, sąrašas;
kadangi, remiantis Tarybos direktyva 92/118/EEB [5] su paskutiniais pakeitimais, padarytais Direktyva 96/90/EB [6], buvo sudarytas trečiųjų šalių, iš kurių valstybės narės leidžia importuoti paukštienos produktus ir produktus, pagamintus iš laukinių medžiojamųjų paukščių ir žvėrių mėsos, sąrašas;
kadangi Komisijos sprendime 94/278/EB [7] su paskutiniais pakeitimais, padarytais Sprendimu 96/344/EB [8], yra pateiktas trečiųjų šalių, iš kurių valstybės narės leidžia importuoti iš triušienos ir ūkiuose augintų laukinių gyvūnų mėsos pagamintus produktus, sąrašas;
kadangi Komisijos sprendime 97/221/EB [9] ir Komisijos sprendime 97/41/EB [10] daugeliui tame sąraše nurodytų šalių yra nustatyti gyvūnų sveikatos ir veterinarinio sertifikavimo reikalavimai, taikytini importuojant mėsos produktus;
kadangi iš tam tikrų trečiųjų šalių Komisija gavo įmonių sąrašus ir garantijas, kad šios įmonės atitinka atitinkamus Bendrijos nustatytus sveikatos reikalavimus ir kad tuo atveju, jei įmonė nesilaikytų šių reikalavimų, jos eksportas į Europos bendriją gali būti sustabdytas;
kadangi ne visose trečiosiose šalyse Komisijai pavyko įsitikinti, kad jų įmonės laikosi Bendrijos reikalavimų ir kad veikia kompetentingų institucijų suteiktos garantijos;
kadangi tam, kad prekyba mėsos produktais su tomis šalimis nenutrūktų, joms būtina skirti papildomą laikotarpį, per kurį valstybės narės galėtų iš jų pripažintų įmonių ir toliau importuoti mėsos produktus, tačiau prekiautų jais tik nacionalinėje rinkoje; kadangi per tą papildomą laikotarpį Komisija turės gauti šių šalių garantijas, būtinas norint Sprendime 95/408/EB nustatyta tvarka įtraukti jas į sąrašą;
kadangi Komisijos sprendime 97/299/EB [11] yra pateiktas Čekijos Respublikos įmonių sąrašas;
kadangi, pasibaigus nustatytam laikotarpiui, trečiosioms šalims, neatsiuntusioms, kaip reikalaujama Bendrijos taisyklėse, savo įmonių sąrašų, daugiau nebus leidžiama eksportuoti į Bendriją mėsos produktų;
kadangi todėl valstybės narės pačios turės įsitikinti, ar įmonės, iš kurių jos importuoja mėsos produktus, atitinka gamybos bei pateikimo į rinką reikalavimus, ne mažiau griežtus už Bendrijos reikalavimus;
kadangi todėl gali būti sudaromi laikini tam tikrų šalių mėsos produktų gamybos įmonių sąrašai;
kadangi pagal Sprendimo 95/408/EB 2 straipsnį Mauricijus perdavė duomenis apie vieną įmonę, kuriai leidžiama eksportuoti į Bendriją;
kadangi Bendrijos patikrinimas vietoje parodė, kad šios įmonės higienos standartai yra pakankami, todėl ji gali būti įtraukta į pirmąjį įmonių, iš kurių galima leisti importuoti mėsos produktus, sąrašą; kadangi dėl to reikėtų atitinkamai iš dalies pakeisti Komisijos sprendimą 97/365/EB [12];
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ
1 straipsnis
1. Valstybės narės leidžia importuoti mėsos produktus iš šio sprendimo I priede išvardytų įmonių.
2. I priede nenurodytų trečiųjų šalių atveju valstybės narės gali leisti įmonėms importuoti mėsos produktus iki 1998 m. sausio 1 d.
3. Mėsos produktų importui tebetaikomos kitos patvirtintos Bendrijos veterinarijos nuostatos.
2 straipsnis
Komisijos sprendimo 97/365/EB priedas iš dalies keičiamas, į jį įrašant Mauricijaus Respubliką pagal šio sprendimo II priedą.
3 straipsnis
Šis sprendimas taikomas nuo 1997 m. liepos 1 d.
4 straipsnis
Šis sprendimas skirtas valstybėms narėms.
Priimta Briuselyje, 1997 m. liepos 16 d.